Lögreglan á Norðurlandi eystra birti mynd af Leif Magnusi á Facebook-síðu sinni nú fyrir hádegi . Drengurinn sem leitað er að í Núpá heitir Leif Magnus Grétarsson Thisland . Hann er til heimilis að Heiðarvegi 58 Vestmannaeyjum . Leif Magnús er 16 ára gamall , fæddur í Noregi árið 2003 . Þetta kemur fram í tilkynningu frá lögreglunni á Norðurlandi eystra . Leif Magnus féll í ána á miðvikudagskvöld þegar hann var að aðstoða bónda við að hreinsa krap frá inntaki en við Núpá er heimarafstöð , lón og stífla . Lögreglunni á Norðurlandi eystra barst tilkynning um slysið klukkan 22 á miðvikudagskvöld . Strax þá voru allir tiltækir viðbragðsaðilar kallaðir út sem og þyrla Landhelgisgæslunnar . Hundruð manna hafa komið að leitinni , meðal annars kafarar frá sérsveit ríkislögreglustjóra og björgunarsveitarmenn sem eru sérþjálfaðir í straumvatnsbjörgun . Aðstæður til leitar hafa verið mjög erfiðar og krefjandi og í raun hættulegar ; mikil ofankoma , skafrenningur og mjög kalt . Þá er mikill krapi í sjálfri ánni og er til að mynda ekki fyrirhugað að leita í ánni sjálfri í dag vegna mikillar hættu á krapaflóði . Hermann Karlsson , aðalvarðstjóri hjá lögreglunni á Norðurlandi eystra , segir að aðstæður til leitar séu skárri í dag en í gær . Þó sé enn þá þungbúið og éljagangur og ekki eins bjart yfir og viðbragðsaðilar höfðu vonast til . Bæði verður notast við þyrlu Landhelgisgæslunnar sem og dróna við leitina í dag og ætti þá að fást eins góð yfirsýn yfir slysstað og nærliggjandi vettvang og mögulegt er . Aðstæður til leitar við Núpá í Sölvadal eru hættulegar og viðbragðsaðilar sem eru þar við leit þurfa að vera mjög einbeittir í því sem þeir eru að gera .